Publication: Magyar Közlöny
Issue: MK-1999-18 (Year: 1999, Number: 18)
Era: 1990-2004
Section: nyilvánosságáról szóló 1992. évi LXIII. törvény 19. § (1) bekezdése szerint „az állami vagy helyi önkormányzati feladatot, valamint jogszabályban meghatározott egyéb közfeladatot
Paragraph Index: 1066

(1) bekezdése szerint minősítésre felhatalmazott által meghatározott adatfajták körébe (a továbbiakban: szolgálati titokkör) tartozó adat, amelynek az érvényességi idő lejárta előtti nyilvánosságra hozatala, jogosulatlan megszerzése és felhasználása, illetéktelen személy részére hozzáférhetővé tétele sérti az állami vagy közfeladatot ellátó szerv működésének rendjét, akadályozza a feladat- és hatáskörének illetéktelen befolyástól mentes gyakorlását. Nem lehet szolgálati titokká minősíteni az Avtv. 19. §-ának (2) bekezdésében meghatározott típusú adatfajták körébe tartozó adatot. A szolgálati titokkör megállapítása során ki kell kérni az adatvédelmi biztos véleményét. A szolgálati titokkört a ben közzé kell tenni. Jelenleg az Országgyűlés Hivatalának nincs szolgálati titokköri jegyzéke, ennélfogva hiányzik a feltétele annak, hogy a kezelésében lévő adatok bármelyikét szolgálati titoknak lehessen minősíteni. A titokvédelmi törvény egyébként nem az Országgyűlés Házbizottságát, hanem az Országgyűlés elnökét hatalmazza fel titokminősítési jogosultsággal. III. A vizsgálat megállapításai Az idézett jogszabályi rendelkezések szerint a képviselők jogszabály-előírta kötelessége a plenáris és a bizottsági üléseken részt venni, képviselői munkájuknak ez az egyik fontos területe. A plenáris szavazásoktól való távolmaradást a Házszabály kifejezett szankciókkal sújtja. A jelenlét, illetőleg a hiányzás tényére vonatkozó információ a képviselőnek nem állampolgári vagy magánemberi mivoltához kapcsolódó adat. Az adatvédelmi törvény idézett szabálya alapján az erre vonatkozó adatok a képviselőnek a feladatkörével összefüggő adata, mely a képviselet funkciójából, a parlamenti képviselő feladataiból következően nem élvezi a személyes adatok jogi védelmét. Az Alkotmánybíróság ezzel egybehangzó 60/1994. (XII. 24.) AB határozata szerint: a közhatalmat gyakorlók vagy a politikai közszereplést vállalók esetében a választópolgároknak a közérdekű adatok megismeréséhez fűződő joga elsőbbséget élvez az előbbiek olyan személyes adatához képest, amelyek köztevékenységük és annak megítélése szempontjából jelentősek lehetnek. A képviselőknek feladatuk ellátása körében tanúsított magatartásával, tevékenységével kapcsolatos valamennyi adat (felszólalásai, szavazása, a jelenléte és távolmaradása plenáris és bizottsági üléseken) ismerete — ideértve a képviselői alapdíj csökkentésére vonatkozó adatokat is — a tájékozott választópolgári értékelés alapfeltétele. Ez alól a zárt ülések dokumentumai, a titkosan leadott szavazatok tartalma jelentenek kivételt. Nem függ össze a képviselői tevékenység megítélhetőségével, ennélfogva védelem illeti a képviselői hiányzásokkal kapcsolatos azon személyes adatot, amelynek ismerete nem feltétele a képviselői munka értékelésének, így a távolmaradás okaként nem közérdekű adat az, amely például a képviselő betegségére, családi eseményeire vonatkozik. Ebből következően csupán a hiányzás ténye, nem pedig annak indoka tekinthető feltétel nélkül közérdekű adatnak.

Source: https://magyarkozlony.hu/hivatalos-lapok/66c4f249a6eb3ab597afbc4767dead739aff7499/dokumentumok/4644402bd738c4e1234c59ef130d85816aca6980/letoltes